Etiooppialainen fantasia
Aurinko putosi suuren leipäpuun taa
 kuin kannastaan irtaantunut, pyöreä ja punainen hedelmä.

 Metsästä kaukaa kuului ibiksen kaamea vaikerrus,
 mutta tamarindien alla kylässä
 kumisi häränvuotainen rumpu!

 Ruskea nainen
 kulki polkua helähtävin nilkkarenkain
 kaulassa merenpihkaketjut.

 Polun varrella varjossa
 näki musta mies
 naisen kulkevan kuin suuren kissan
 ja tunsi hänen nuoren ruumiinsa myskinlemun
 ja olkapäittensä himmeän kiillon.

 Kukaan ei kuullut naisen huutoa,
 kun väkevät käsivarret kantoivat hänet pois!

 Kuu oli liukunut esiin
 ja valaisi miehen kiihkeät kasvot.
 Nainen hymyili huohottaen
 paljaan rinnan uuvuttamana,
 kun näkyi palmunlehväinen maja,
 jonka ympärillä tuntui
 maahanvarisseiden, liian kypsien banaanien tuoksu,
 miehen jalkojen alla rusentuvien.